Aalborg Julemærket 2008 er snart på gaden, og vil nu også kunne købes elektronisk.

Selvom man af alder er mere end 100 år, kan man godt være moderne i tanke, ord og handling. Det er Aalborg Almindelige Understøttelsesforening et bevis på. For første gang i sin 141-årige historie udgiver foreningen nemlig i år også et elektronisk julemærke på en nyskabt hjemmeside ( www.aalborgjulemaerket.dk ) Selvfølgelig udgives stadig det gode, gamle julemærke til at klistre på kuverter og pakker. I 1905 udgav Understøttelsesforeningen Danmarks første lokale julemærke, og foreningen antager, at det elektroniske julemærke også er landets første lokale julemærke. "Aalborg Julemærket" er for mange "det rigtige julemærke". Det er stadig lige populært, ikke mindst fordi man ved køb af mærket giver Understøttelsesforeningen mulighed for at hjælpe stille, enlige skæbner med en lille økonomisk håndsrækning, der er af stor betydning for den enkelte. Netop på dette område har foreningen et nært samarbejde med Aalborg Kommunes socialforvaltning. Motiverne på mærkerne er i år, kirker i hele Aalborg Kommune. Det vil sige også fra de tidligere Hals, Storvorde og Nibe kommuner. Årets julemærke vil være til salg fra de første dage i november. De sælges fra bl.a. supermarkeder og kiosker i Aalborg Kommune.